‘Malema kan nie langer wegkom met rassehaat’Julius Malema, leier van die EFF (Foto: EFF/Twitter) Julius Malema se deurlopende oproepe tot geweldpleging en selfs moord en sy opstoking van rassehaat kan nie langer geduld word nie. Só het dr. Pieter Groenewald, VF Plus-leier, gesê nadat Malema, EFF-leier, die afgelope naweek nóg omstrede uitlatings by ŉ EFF-saamtrek in die Wes-Kaap gemaak het. Malema het lede van die party onder meer aangesê om “nie bang te wees om dood te maak” as dit kom by interaksie met “rassistiese wit mense” nie. Die VF Plus het ŉ klag oor Malema se jongste uitlatings by die Menseregtekommissie (MRK) ingedien. Die burgerregte-organisasie AfriForum het in ŉ skrywe aan die MRK omtrent Malema se jongste uitlatings geëis dat sy opmerkings ondersoek word en dat die kommissie standpunt inneem en teen die gewelddadige retoriek optree. “Sy oproep aan EFF-lede by dié party se onlangse provinsiale verkiesingskonferensie in die Wes-Kaap dat daar afgereken moet word met ŉ wit man wat EFF-lede na bewering by ŉ skool aangerand het, is afstootlik en opruiend,” het Groenewald gesê. Malema het verskeie obseniteite gedurende sy toespraak op die konferensie kwytgeraak. Hy het onder meer sy volgelinge gekritiseer omdat hulle nie reeds met die “wit man”, wat glo geïdentifiseer kan word, afgereken het nie. Hy het hulle aangesê om die man in ŉ geïsoleerde plek te kry en dat ŉ “rewolusionêr” nie bang moet wees om “te moor” nie. “Hierdie uitlatings word nie deur artikel 16 van die Grondwet se Handves van Regte, naamlik die reg op vryheid van spraak, gedek nie. Die aanhitsing tot geweld word eerder uitdruklik van hierdie vryheid uitgesluit en moet vervolg word.” Die VF Plus het gesê hy sal nie toelaat dat geweld teenoor enige groep in Suid-Afrika aangehits word nie, veral nie minderheidsgroepe nie. Volgens Groenewald het die MRK ontvangs erken van sy klag en bevestig dat die kommissie reeds op sy eie met ŉ ondersoek begin het. Die party sal ook ŉ strafregtelike klag van aanhitsing tot geweld by die polisie indien. “Die ANC se laksheid om teen Malema en die EFF op te tree terwyl hy so te sê hoogverraad onder hul neuse pleeg met uitlatings soos dat die EFF die mag op enige moontlike wyse moet oorneem, is ewe kommerwekkend. “Daar sal streng teen hierdie ongrondwetlike en onaanvaarbare gedrag opgetree moet word. Dit hoort nie in ŉ grondwetlike demokrasie nie.”